
הכנסת העשרים
מושב שלישי
<פרוטוקול מס' 479>
מישיבת ועדת העבודה, הרווחה והבריאות
יום שלישי, ט"ז באדר התשע"ז (14 במרץ 2017), שעה 9:00
<סדר היום:>
<1. הצעת חוק התגמולים לנפגעי פעולות איבה (תיקון מס' 34) (תגמולים לנפגעי פעולות איבה שהתרחשו מחוץ לישראל), התשע"ז-2017>
<2. הצעת חוק התגמולים לנפגעי פעולות איבה (תיקון - נפגע איבה ממעשה טרור של ארגון טרור בחוץ לארץ), התשע"ז-2017>
נכחו:

<חברי הוועדה:> 
אלי אלאלוף – היו"ר
חברי הכנסת:
יוסי יונה
חיים ילין

<מוזמנים:> 
	אביטל שנבל
	–
	יועמ"ש, משרד הביטחון וצה"ל

	שי גלברג-סומך
	–
	עו"ד, מח' ייעוץ וחקיקה, משרד המשפטים

	אביעד נימקובסקי
	–
	עוזר ראשי, מחלקה משפטית, משרד האוצר

	יוגב גרדוס
	–
	רפרנט מאקרו באג"ת, משרד האוצר

	מתן אונגר
	–
	כלכלן באגף פיקוח על קופ"ח, משרד הבריאות

	שלמה מור
	–
	עו"ד, ביטוח לאומי

	אוסנת כהן
	–
	מנהלת אגף, ביטוח לאומי

	יהודה הריס
	–
	מתמחה, המוסד לביטוח לאומי

	פנחס קבלו
	–
	קשרי כנסת שלטון מקומי, מרכז שלטון מקומי

	אורן בלושטיין
	–
	משנה למנכ"ל, מד"א

	דוד דור
	–
	מנכ"ל ארגון "אלמגור", מלכ"ר

	אבי בן הלל
	–
	מנכ"ל, עמותת "במעגלי צדק"


<ייעוץ משפטי: >
ענת מימון
<מנהל/ת הוועדה:>
אתי שבתאי
<רישום פרלמנטרי:>
אתי בן שמחון
<הצעת חוק התגמולים לנפגעי פעולות איבה (תיקון מס' 34) (תגמולים לנפגעי פעולות איבה שהתרחשו מחוץ לישראל), התשע"ז-2017,  פ/3708/20 כ/695, הצעת ח"כ חיים ילין>
<היו"ר אלי אלאלוף:>
בוקר טוב חברים, חברי הכנסת, היום ה-14 למרץ 2017, ט"ז באדר, תשע"ז. אני מתכבד לפתוח את ועדת העבודה, הרווחה והבריאות. 

אנחנו דנים בשתי הצעות חוק, נבקש גם לאחד אותן. הצעת חוק של חבר הכנסת חיים ילין ודוד ביטן, והצעת חוק של חבר הכנסת יוסי יונה ומשה גפני. 

אנחנו מדברים על הפיצוי לנפגעים בפעולות טרור בחוץ-לארץ של ישראלים. רק להזכיר לכם, שהצעת החוק של חבר הכנסת חיים ילין ודוד ביטן, כבר עברה בקריאה טרומית, וגם בקריאה ראשונה, ולכן, אנחנו מבקשים למזג, ואז מה שנאשר, אם נאשר, אני מקווה שכן, נעלה אותן לקריאה שנייה ושלישית במליאה. 

מי בעד המיזוג? 
הצבעה

בעד –  רוב
נגד – אין
המיזוג אושר.

<היו"ר אלי אלאלוף:>
הצעות החוק אוחדו.
<ענת מימון:>
רק אני אבהיר, שהמיזוג הזה צריך להיות באישור ועדת הכנסת, ולכן אנחנו ממשיכים לדון על סמך שיהיה אישור בוועדת הכנסת. 

<היו"ר אלי אלאלוף:>
כפוף לוועדת הכנסת, ובאישור ועדת הכנסת.

ברשותכם, היות וחברי הכנסת יודעים טוב את החוק, יש מי שמתנגד.

בבקשה, אדוני.

<מאיר אינדרו:>
אני יושב ראש אלמגור, ארגון נפגעי טרור. 

איתי תקוע בחוץ כעת הרב מנחם פליקס מהנהלת אלמגור, הוא הגיע מדרך רחוקה, אב שכול, וכשיגיע הייתי מבקש שיאפשרו לו לדבר.

אני מלווה את החקיקה בערך 33 שנה. אני רוצה להבהיר את הרציונל, ומדוע אנחנו מתנגדים לחקיקה הזאת שנולדה ממצוקה של משפחות שאנחנו באמת שולחים להן את תנחומינו, ומעבר לזה מדוע אנחנו מטילים – נקרא לזה התנגדותנו. 
החקיקה – אשים את זה בצורת שאלה. מדוע אלמנת טרור מקבלת פי שלוש, או פי ארבע מאלמנה רגילה – מה הרציונל? אלה ואלה אלמנות. מדוע נכה טרור מקבל פי שלוש, פי ארבע, עם כל התנאים מנכה רגיל שאתם רואים פה אותו תמיד בכניסה למסדרון?
<היו"ר אלי אלאלוף:>
מה הקשר לחוק שאנחנו דנים בו, אדוני?

<מאיר אינדרו:>
החוק הזה של נפגעי טרור נולד כתוצאה מזה שהיו נפגעים בקיבוצים, בספר בשנות החמישים מפעולות פדאין ואמרו, אלה ואלה נפגעו על קיומה של מדינת ישראל, התפתחותה במשך השנים, והם שווים וחיילים – לוחמים ללא מדים, בהיותם אזרחים שנמצאים פה במערכה, זה היה הרציונל. תלו את הרציונל הזה, אין הצדקה חברים. עזבו כעת את הסיבות הסוציאליות, יש פה שני אנשים.

<היו"ר אלי אלאלוף:>
אין הצדקה למה?

<מאיר אינדרו:>
אין הצדקה לתגמולים שהם שונים לחלוטין מסולם התמיכה שניתנים לנכים ואלמנות סתם.

<חיים ילין (יש עתיד):>
אני מציע לך להיכנס לגופו של עניין, ולא להשוות, כי אנחנו לא משווים. יש לאקונה בחוק.

<מאיר אינדרו:>
אדוני ייתן לי את יומי. 

<חיים ילין (יש עתיד):>
לנו יש שתי דקות, אין לנו יום. נתנו לך - - - למרות - - -

<מאיר אינדרו:>
בבקשה, אני יודע, שמעתי אותה בתקשורת, ואני לחלוטין מבקש להציג פה תזה הפוכה. רוצים פה כעת להרחיב את זה.

<היו"ר אלי אלאלוף:>
אדוני קרא את הצעת החוק?

<מאיר אינדרו:>
כן, קראתי. 

<חיים ילין (יש עתיד):>
ידידי, אני אגיד לך משהו. לפי התפיסה שלך הפיגוע - - - של 85 יהודים שנהרגו שם, לא היה מוכר, כי הם בעצם לא. מה שקרה - - -
<מאיר אינדרו:>
לא, אל תטעה את הוועדה. 

<חיים ילין (יש עתיד):>
אתה אמרת. פעולות איבה - - -

<מאיר אינדרו:>
לא, פעולות איבה - - -

<חיים ילין (יש עתיד):>
בעצם באו מתוך זה שבשנות החמישים נהרגו למען מדינת ישראל.

<מאיר אינדרו:>
אתה רוצה לתפוס את הקצה, או אתה רוצה להקשיב, בסדר גמור.  

<חיים ילין (יש עתיד):>
אני הקשבתי מאוד.

<מאיר אינדרו:>
אתה אמנם להוט על החוק.

<חיים ילין (יש עתיד):>
אני לא להוט על החוק. אני לא להוט, אני להוט לעזור לבני אדם, זה הכול.

<מאיר אינדרו:>
בבקשה. יבואו פה גם אלמנות רגילות ויגידו - - -

<חיים ילין (יש עתיד):>
מה הקשר?

<מאיר אינדרו:>
אני אסביר. אני מכיר את השיטה להפריע, ואחרי זה לגמור את הדיון.
<חיים ילין (יש עתיד):>
ידידי היקר.

<היו"ר אלי אלאלוף:>
ברשותך. אני חייב להגיד, קראתי, החוק הוא לא ענק עד כדי כך שיהיו דברים מושלמים. מה שאתה אומר זה לא קשור לחוק הזה.

<מאיר אינדרו:>
אני אענה. החוק אומר, מעתה והלאה כל ישראלי שנפגע בפעולת טרור בחוץ לארץ, הוא יהיה משופה על-ידי מדינת ישראל, בתנאי שהארגון הזה הכריז נגד מדינת ישראל. כמעט כל ארגוני הטרור שפועלים בחוץ לארץ, ברשימת המטרות שלהם גם מדינת ישראל.
<היו"ר אלי אלאלוף:>
עד שיבוא המשיח. אני לא מבין מה הקשר לאלמנות פה עכשיו?
<מאיר אינדרו:>
מפני שאם אדם נפגע בחוץ לארץ על-ידי פעולה, הרי הוא הושווה לחייל צבא הגנה לישראל. מה שאדוני אומר, מהיום והלאה אדם שנפגע בתורכיה, או בברלין, או במאלי על-ידי הטרור, הוא מהיום מושווה בתנאים שלו ללוחמי צבא הגנה לישראל. האם זה הכיוון שאתם הולכים עליו? זה נתון לוויכוח.

<חיים ילין (יש עתיד):>
האם מדינת ישראל הכירה בזה כבר, וכנראה לא התנגדת לזה. היה פיגוע בתורכיה נגד מטרות יהודיות וישראליות שכן הוכר. יש לאקונה בחוק, אנחנו מתקנים את כל החוק.

<מאיר אינדרו:>
לא, הלאקונה היא קיימת. היא לא לאקונה, בעיניך זאת לאקונה. החוק הזה באמת נכון.
<חיים ילין (יש עתיד):>
אה, החוק נכון רק למטרות ישראליות - - -

<מאיר אינדרו:>
- -  - מדינת ישראל.

אתה רוצה לשפות את כל נפגעי - - -

<חיים ילין (יש עתיד):>
- - -  דיון, הכול בסדר. עכשיו הבנת את עצמך.

<מאיר אינדרו:>
אני בהחלט הבנתי. 

אני מציע, מאחר והסוגיה הזאת היא גם מוסרית, משפטית, זה עניין שתקפיאו את החוק הזה, ותקימו ועדה ציבורית שאנשי רוח, משפטנים, שידונו בסוגיה הזאת. זה לא רק העניין של - - -

<היו"ר אלי אלאלוף:>
אתה מבין שזה לא הפרוצדורה של הוועדה. 

<מאיר אינדרו:>
בסדר. אני מסכם את דבריי, ברשותכם. נפגעי טרור מושווים לנפגעי צבא הגנה לישראל, זה הפרינציפ. ההרחבה נעשתה גם אם הפיגוע כוון בחוץ לארץ נגד מדינת ישראל, ולא יותר. אתם רוצים להרחיב - זו סוגיה חשובה שראוי - - -

עדיין, כאשר יבוא הרב מנחם פליקס, אני מבקש שיינתן לו זכות הדיבור. 

<היו"ר אלי אלאלוף:>
תודה. 

בבקשה, נציג משרד המשפטים. 

<שי סומך:>
אני ממשרד המשפטים. זו קודם כל שאלה שהטרידה גם אותנו. זאת אומרת, זאת שאלה שצריכה להישאל. אני אענה לך מה הייתה החשיבה, לפחות שלנו.

מה שקרה, ברור שכאשר המטרה העיקרית היא פגיעה בישראל, גם אם פיגוע הטרור היה בחוץ לארץ, אז ברור שאין ויכוח שהחוק צריך לחול. אז היה סיפור של אסון התאומים. באסון התאומים נפגעו שם ישראלים, והארגון שביצע את הפיגוע "אל-קאעידה", אחת מהמטרות שלו הייתה גם לפגוע במדינת ישראל, והיו גם הערכות שאחת המטרות של הפיגוע הייתה גם בסופו של דבר פגיעה בישראל, והפיגוע הזה הוכר, כי הטרור הרי משנה את הצורה שלו, מטרור שלפני כן היה מכוון רק נגד ישראל, היום הוא כוון נגד העולם המערבי שישראל היא חלק ממנו.

אז כבר החוק הקיים היום לפני התיקון חל כאשר המטרה המשנית היא פגיעה בישראל. אז זה יצר הבחנות בלתי אפשריות בין מתי זו מטרה משנית, מתי זו לא מטרה משנית, מהי המטרה ארוכת הטווח של הפיגוע. אז באמת זה היבט משרד הביטחון לדחות בקשות מסוימות כשהן היו דיי קרובות לאסון התאומים. החוק הזה, אני חושב, שהוא מתקדם במה שכבר היה לפני כן, וגם במצב שבו המטרה המשנית, או המטרה ארוכת הטווח של הארגון היא פגיעה בישראל שהיא חלק מהעולם המערבי, מבחינתנו זה עניין של מדיניות, אנחנו יכולים לחיות גם עם זה וגם עם זה, אבל זה נראה לנו משהו – זאת אומרת, ההרחבה של החוק היא נראית לנו עדיין סבירה, יש בה היגיון מבחינת חוק נפגעי איבה.
<היו"ר אלי אלאלוף:>
תודה. 

<יוסי יונה (המחנה הציוני):>
כן, במשפט אחד לאדוני. אני רואה שאתה גם אמון מן הסתם על המקורות היהודיים שלנו. כשדיברת, לא יכולתי שלא לחשוב על הגמרא בבא קמא בדף ח' עמוד א' שאומר: "זה נהנה וזה לא חסר". אין כאן עניין, זה לא מוציא. זאת אומרת, זה הרחבה, ולכן אין שום סיבה. אני לא מבין, כמו שאמרת, לגבי חברי חיים ילין, שהוא מגן בלהט על החוק הזה. אני לא מבין מדוע אתה מגן בלהט על אי הכללתם של האנשים הללו של נפגעי פעולות איבה בחוץ לארץ. 

אני רק רוצה להוסיף משפט אחד על הדברים הללו. קברניטי המדינה, ובכללם גם אנחנו, תמיד מצהירים שהיום מדינת ישראל נאבקת נגד טרור עולמי, ומדינת ישראל מהווה את אחת מהמטרות של הטרור העולמי. סביר מאוד להניח, והגיוני או מתבקש, וגם מוסרי, שאם זו עמדתה הרשמית של מדינת ישראל שאנחנו נמצאים במאבק מול טרור עולמי, שרואה את ישראל כאחת ממטרות היעד שלו, הרי אנשים, אזרחי ישראל שנמצאים, שוהים בחו"ל למטרות כאלה ואחרות, מיניה וביה – הרחבה של המדינה, הם אזרחי המדינה הזו בין אם הם נמצאים בשליחות רשמית, או שלא בשליחות רשמית, כמו שאדם שנפגע בפעולת טרור בקניון בתל-אביב ולא עושה פעילות רשמית. 
מן הראוי שאנחנו נעביר את החוק הזה, וניתן סעד למשפחות הללו. הייתי מבקש ממך אם היית יכול להסתכל בעיניים של האנשים הללו, של קורבנות של פעולות איבה בחוץ לארץ, ולהגיד להם, לא, אתכם אני לא רוצה לכלול בתוך הקטגוריה הזו - לדעתי, זה לא ראוי, לא הגיוני. 

לכן אני חושב שהחוק הזה ראוי, החוק הזה מידתי. אני מקווה שאנחנו בתהליך דיי מזורז, כי אנחנו צריכים להביא פה בשורה לאנשים הללו. נסיים את הדיון, ונעביר אותו למליאה להצבעה שנייה ושלישית. 

<חיים ילין (יש עתיד):>
אני לא יודע איפה עובר הגבול. כעם שערבות הדדית ושישב בגולה במשך שנות דור, איפה עובר הגבול? -  באמת, לא יודע. אבל כל עוד שהוא ישראלי והוא יהודי, לא משנה לי איפה בעולם.
<היו"ר אלי אלאלוף:>
גם לא ישראלי. 

<חיים ילין (יש עתיד):>
אמרתי, כל עוד שהוא ישראלי. אמרתי, המשפט הראשון שלי – ישראלי ויהודי. ידידי, אתה בא אליי בטענות שאני מתפרץ - - -
זו בדיוק הבעיה, אין פה אחד שאין לו משפחה שכולה – אין, אין פה אחד. אנחנו מנסים פה לבוא ולעשות איזשהו צדק שעד היום לא נעשה.

יושב פה אבי, אבא שלו נהרג בפיגוע. אני שמעתי את הסיפור, בהתחלה, קראתי אותו בעיתונות, אחרי זה שמעתי אותו מתוך המשפחה. אני לא מצליח להבין – אתה יודע, כל מי שידע את הקוראן והוא הוחרג היה מוסלמי, זז הצידה. כל מי שלא ידע, ובסופו של דבר היה יהודי נהרג שם. 

<מאיר אינדרו:>
באיזה פיגוע?

<חיים ילין (יש עתיד):>
במאלי. 

<מאיר אינדרו:>
אתה אומר את ההגדרה הנכונה. 

<חיים ילין (יש עתיד):>
גם נוצרים נהרגו שם. לכן, ידידי היקר - - -

<מאיר אינדרו:>
היה לי חשוב. 

<חיים ילין (יש עתיד):>
אני אומר לך את הדברים כמו שהם. הטרור כטרור הוא ממציא דברים. אנחנו היינו בטרור בשנות השישים, שהוא היה גם טרור בינלאומי נגד מדינת ישראל והישות הציונית, אני מזכיר לך את זה בשנות השישים. כמעט כל גורם דרך אש"ף העולמי, היום זה מקומות אחרים. הטרור הוא טרור והוא משנה את פניו, אבל מאחורי זה הוא נמצא כל הזמן תחת האיום על מדינת ישראל. 
אנחנו, כמדינת ישראל, רואים שיש פה לאקונה, כמחוקקים יש לאקונה. אנחנו באים ולא משווים בשום פנים ואופן. קשה עוד יותר, ואני אומר לך את זה כראש מועצה שקבר כמה אנשים – חברים שלי, אזרחים מפעולות איבה – קרא לזה איך שאתה רוצה, כשטיל מתפוצץ עלינו ולא סכין ולא אקדח. אני דווקא מהמקום הזה מגיע לחוק הזה, דווקא מהמקום הזה, ולא עושה הפרדה, ולא מבדיל בין אלה, כי עכשיו, מי שנמצא בעוטף עזה ושלחנו אותו לחוץ-לארץ לנופש בשביל – אתה יודע, לנשום קצת, והוא נפגע שם, אז לפי מה שאתה אומר לא, הוא לא, בגלל זה אני אומר לך, שאנחנו שזורים אחד בתוך השני. הניתוק שאתה רוצה לעשות הוא לא מקובל עליי לא גם כיהודי, לא גם כישראלי, ולא גם כאחד שחווה פיגועים בגולה נגד הישויות האלה, אני לא מוכן בשום פנים ואופן. 

אגיד עוד משהו. כשליאן מטירה נהרגה בתורכיה מהפיגוע, אין, הרגשתי – זה לא משנה מה, שאנחנו צריכים לעשות משהו למען המשפחה הזאת לטפל בה. 
<מאיר אינדרו:>
אבל חיים יש חקיקה, לטפל באנשים כאלה יש. 

<היו"ר אלי אלאלוף:>
אני חייב להגיד לך מה דעתי. אני לא הבנתי כלום מההערות שלך והסיבה להתנגדות שלך, אני חייב להגיד. פעם הבאה, תכינו אותי, זה ייקח לכם קצת זמן. אבל כרגע אנחנו דנים בנושא מאוד ברור. נדון פה בקריאה ראשונה, עבר בקריאה ראשונה. בבקשה, אני מבקש, אם יש לך דברים אחרים, אני מוכן לשמוע מחוץ לישיבה, אבל בישיבה זו אני רוצה להתקדם. 

בבקשה, נציג ביטוח לאומי. 

<שלומי מור:>
ראשית, כפי שנאמר פה, התיקון באמת מתקן איזושהי תחושת עוול שנגרמה בתחושה שכבר קשה להבחין בין מקרה למקרה, כך שיוצא שחלק מחוץ לגדר, וחלק בתוך הגדר, כך שבמובן הזה היא בהחלט עושה צדק, והיא נותנת מענה למצב קיים, כאשר הטרור העולמי החדש, מהסוג החדש, לא קיבל בו מענה בחוק הקיים, ועכשיו אנחנו מתקנים ונערכים למשהו חדש שלא הכרנו.

לגופו של תיקון, שתי הערות מהותיות, בעיקר ניסוחיות, או ליועצת המשפטית. אחת – אנחנו מבקשים שבהגדרה הפעולה לא תיעשה אך ורק על-ידי הארגון, אלא כפי שזה היום נעשה בהגדרה גם בשליחותם או מטעמם או על מנת לקדם את מטרותיהם, כפי שהיום קבוע בהגדרה הכללית בחוק התגמולים, אז שזה יהיה גם כאן כדי שלא חלילה יחשוב מאן דהוא שיש פה הבדל.

דבר שני, כיוון שבאמת, כפי שכן נאמר, ואנחנו ערים לזה,  מדובר פה בהגנה מאוד רחבה, ואנחנו מבקשים להדגיש שההגנה הזאת ניתנת למי שהוא תושב ישראל. זאת אומרת, מי שכבר איננו תושב, מי שהיה אזרח לפני 20 שנה, לא ייהנה מזה, וראוי שזה יקוים.
<היו"ר אלי אלאלוף:>
בבקשה, נציגי המשפחות. 

<מאיר אינדרו:>
חברים, מה קורה כאשר אזרח נוסע למדינה שיש עליה אזהרת מסע?

<ענת מימון:>
לא אזהרות מסע – מדינות אויב, אנחנו נתייחס.

<היו"ר אלי אלאלוף:>
יש מדינות אויב שעשו את זה וזה דומה לחוק המקורי. 

<מאיר אינדרו:>
לא, מדינת אויב שיש נגד מצרים, הוא נוסע לפירמידות, ויש אזהרת מסע.

<היו"ר אלי אלאלוף:>
בבקשה, גברת. 

<אוסנת כהן:>
אני מנהלת אגף נפגעי פעולות איבה בביטוח הלאומי. אני רוצה להגיד שבדיון הקודם, כבוד היושב ראש, ביקש שאנחנו נהיה קצת רגישים. אני, אחרי הדיון, פניתי למשפחה, והצעתי להם טיפול נפשי משפחתי, וגם דיברתי עם המשפחה של דליה. אני הצעתי, גם אם זה לא במסגרת החוק, ואנחנו כן יכולים לעשות את זה, ולו רק כדי שהם יוכלו קצת להתחזק, כי ראיתי אותם ממש שבורים, וזה היה מאסט לעשות את זה. 
<היו"ר אלי אלאלוף:>
יופי, כל הכבוד. תודה.

נעבור לקריאת החוק. 

<ענת מימון:>
הנוסח שבפניכם הוא הנוסח - - - עם כמה שינויים שעשינו בעקבות תיאום עם משרדי ממשלה וחברי הכנסת. 

הצעת חוק התגמולים לנפגעי פעולות איבה (תיקון מס' 34) (תגמולים לנפגעי פעולות איבה שהתרחשו מחוץ לישראל), התשע"ז–2017.

 הוספת סעיף 12(א) 1 .בחוק התגמולים לנפגעי פעולות איבה, התש"ל–1970, אחרי סעיף 12 יבוא:

"אישור פגיעת איבה שהתרחשה מחוץ לישראל" – או ל"אזור", אני מוסיפה, כי החוק מתייחס מחוץ לישראל ולא לאזור. 

<היו"ר אלי אלאלוף:>
כולם מבינים את ההגדרה "האזור".

<ענת מימון:>
כי האזור נחשב גם מבחינת הפגיעה, החוק יחול כמו בתוך ישראל. 

(1) "על אף האמור בפסקה (1) להגדרה "פגיעת איבה", לרבות כפי שהוחלה בסעיף 18א, הרשות תאשר כי פגיעה שאירעה מחוץ לישראל היא פגיעת איבה גם אם מטרתה לא הייתה פגיעה בישראל, מטרתה העיקרית לא הייתה פגיעה בעם היהודי או מטרתה המשנית לא הייתה פגיעה בישראל, אם פעולת האיבה נעשתה בידי ארגון כמשמעותו בפסקה (5) להגדרה "פגיעת איבה" שהצהיר כי לפחות אחת ממטרותיו היא לפגוע בישראל, באזרחי ישראל או ביהודים". אנחנו נוסיף גם שזה או הארגון או בשליחותו או מטעמו או על מנת לקדם את מטרותיו.
(2) שר העבודה, הרווחה והשירותים החברתיים - - -
<היו"ר אלי אלאלוף:>
איפה ההערה לגבי תושב ישראל?

<ענת מימון:>
אגיד באופן כללי, נפגע פעולות איבה לפי החוק בהגדרה הוא תושב ישראל, ולכן, החוק חל רק על נפגע, כלומר, כמו שהוא מוגדר בחוק שזה תושב ישראל. ככל שמבחינת נוסח, אנחנו נראה שיש צורך לכתוב את זה גם פה, אנחנו נכתוב. לדעתי, אין צורך, אבל אנחנו נבדוק את זה ניסוחית, הכוונה היא שזה חל רק על תושב ישראל. 
(2) "שר העבודה, הרווחה והשירותים החברתיים, בהסכמת שר הביטחון, רשאי לקבוע תנאים נוספים לאישור פגיעת איבה לפי סעיף זה". 
(ב1) "על אף האמור בסעיף קטן (א), נפגע אדם בפגיעה שאירעה מחוץ לישראל, או לאזור, כאמור באותו סעיף קטן, לאחר שיצא לאותה מדינה בה אירעה הפגיעה שלא כדין, ובניגוד להוראות סעיף 2א לחוק למניעת הסתננות (עבירות ושיפוט), התשי"ד-1954 – לא יוכר כנפגע לפי הוראות חוק זה". 


אני רק אעיר. חוק מניעת הסתננות עבירות ושיפוט, זה חוק יחסית ישן שקובע את האיסור לצאת מישראל למדינות מסוימות. סעיף 2א קובע שיציאה שלא כדין, זו יציאה ביודעין ושלא כדין מישראל ומנויות שם מדינות – לבנון, סוריה, מצרים, עבר הירדן, סעודיה, עיראק, תימן, איראן, או כל חלק מארץ-ישראל שמחוץ לישראל - זו עבירה פלילית לצאת למדינות האלה. 
<מאיר אינדרו:>
אין עבירה פלילית לנסוע למצרים, על מה את מדברת?
<יוסי יונה (המחנה הציוני):>
לכן, הקשב.

<ענת מימון:>
כרגע, בחוק למניעת הסתננות מצרים מופיעה.

<שי סומך:>
אלא אם כן יש היתר שלא כדין.

<ענת מימון:>
אלא אם כן יש היתר, כמובן. הכוונה ליציאה שלא כדין. מי שיוצא בשליחות, או מי שיוצא מטעם 
- - -
<מאיר אינדרו:>
לא, הוא יוצא לטיול למצרים.

<שי סומך:>
אז הוא מקבל היתר. 

הסעיף אומר שמי שיצא שלא כדין, יש חוק אחר שנקרא חוק להארכת - - - שעת חירום יציאה מחוץ לישראל שאומר שאם שר הפנים נותן היתר לצאת לאחת מהמדינות האלה, אז היציאה היא כדין.

<יוסי יונה (המחנה הציוני):>
ברשותך, אם אני היום הולך כאזרח לשגרירות מצרים ומבקש ויזה לבקר שם כתייר, האם אני צריך לקבל היתר משר כלשהו? לא. האם זה לא אומר שהמדינות האלה מצרים וירדן צריכות לצאת נוכח קטגוריות של הסתננות ולהיות כמו גרמניה, יוון, אירלנד?
<שי סומך:>
הפרשנות, אני חושב שהוא יוצא כדין.

<מאיר אינדרו:>
יוצא כדין, אבל אז יש אזהרת מסע ועושה מה שבא לו – אשתי עושה את זה, סליחה, אני צועק עליה. 

<ענת מימון:>
כרגע, אזהרת מסע אין איסור פלילי לצאת למדינה שיש אזהרת מסע.  

<מאיר אינדרו:>
נכון. לכן מקום שיש בו אזהרת מסע, לפחות את הטירוף הזה צריך להכניס. 

<ענת מימון:>
זה נושא שעלה, ובגלל שהחוק לא אוסר על יציאה למדינות שיש אזהרת מסע, אז אין - -

<מאיר אינדרו:>
אז מגדירים מקום שיש בו אזהרת מסע. 

<היו"ר אלי אלאלוף:>
אזהרת מסע זה לא חובה לא לצאת. 

<מאיר אינדרו:>
חברים, אנחנו יודעים את הנהירה למרות אזהרות המסע. לפחות שהמחוקק יעודד פה את אי ההליכה למקומות שהם ברי סיכון – זה כאילו גם אתם מצפצפים על אזהרת מסע? גם אתם? אזהרת מסע זה דבר מאוד רציני.

<ענת מימון:>
כפי שאמרתי, אנחנו מסתמכים על סעיף 2א – יציאה שלא כדין. 
<אביטל שנבל:>
רק תזכורת קטנה. הרשות המאשרת כמי שמתעסקת בפרשנות של החוק הזה מדי שבוע, חושבים שצריך לשים כמה שפחות סייגים שיעוררו סימני שאלה - - - אנחנו חושבים שההגבלה הזאת היא מיותרת.
<מאיר אינדרו:>
איזו הגבלה אזהרת מסע?

<אביטל שנבל:>
לא, אזהרת מסע זה כבר לא על הפרק. אני מדברת על רשימת המדינות. 

<מאיר אינדרו:>
בקיצור, יש אזהרת מסע - - -

<היו"ר אלי אלאלוף:>
אדוני, אתה מנהל את הישיבה כבר?

<אביטל שנבל:>
לא. אני לא אתעסק עם מי שהיה - - -

<היו"ר אלי אלאלוף:>
תן לה להשיב לסיים את דבריה. 

<אביטל שנבל:>

אנחנו לא רוצים בעוד שנה להזדקק - -  -

<היו"ר אלי אלאלוף:>
אנחנו נעשה לפי ההוראה של משרד הביטחון.

<אביטל שנבל:>
זו לא הוראה. 

<חיים ילין (יש עתיד):>
לא, גם השר הגיע אליי, דיבר איתי על זה שהם רוצים שכמה שפחות שהוועדה שלכם תקבע.

<ענת מימון:>
אז אנחנו מורידים את ההחרגה הזאת של יציאה בניגוד לחוק מניעת הסתננות.

<אביטל שנבל:>
אנחנו חושבים שזה עדיף באמת לחסוך את הפעילויות על למה הייתה הכוונה – נכנס כדין, לא נכנס כדין, היתר, לא היתר.

<ענת מימון:>
סעיף קטן ב(1) יורד מהנוסח. 

אנחנו עוברים לסעיף הבא ג. 

"נפגע אדם פגיעת איבה מפעולת איבה שהתרחשה מחוץ לישראל ולאזור והרשות אישרה לפי הוראות סעיף זה כי היא פגיעת איבה והוא זכאי לתגמולים לפי חוק זה, וגם לתשלומים לפי דין זר וממדינת חוץ בעד אותה פגיעת איבה, יופחתו מהתגמולים לפי חוק זה התשלומים האמורים לפי הוראות שיקבע שר העבודה, הרווחה והשירותים החברתיים בהסכמת שר האוצר, ובאישור ועדת העבודה, הרווחה והבריאות של הכנסת". 

תחולה: אנחנו נקבע שתחילתו של חוק זה הוא ב-1 בחודש שלאחר יום פרסומו. "החוק יחול גם על פגיעת איבה שהתרחשה ביום ט' בניסן התשע"ב – שזה כל הפגיעות שאירעו החל מ-1 באפריל 2012 ואילך, ושאושרה לפי סעיף 12א לחוק העיקרי כנוסחו בחוק זה. ואולם לא ישולמו תגמולים לפי החוק העיקרי לנפגע בפגיעת איבה כאמור, אלא בעד התקופה החל ביום תחילתו של חוק זה ואילך". 

כפי שדובר בוועדה, אנחנו באירועים חמש שנים אחורה, אך התשלומים ייעשו רק החל מיום התחילה ואילך, וזו הזכאות לתשלומים. 

<יוגב גרדוס:>
אני ממשרד האוצר. אני מתנצל על ההערה המאוחרת, אבל הסעיף הזה של מדינת הסתננות הוא היה בהסכמות, אני חייב להגיד בכנות. אני לא הייתי כאשר גובשו הסכמות, ונציגת האוצר שהייתה פה, היא כרגע לא נמצאת, היא בחופשה. לכן להוריד אותו ככה כדרך אגב, אני חושב שזה קצת לא הוגן. הבנתי ככה בין השורות את הטענה של משרד הביטחון, אבל אם זה היה בהסכמות, הסכמנו לחמש שנים רטרו-אקטיבית, הסכמנו בעצם לחוק, אז אני חושב שכדאי לשים את הסייג הזה. 

<היו"ר אלי אלאלוף:>
לא, רטרו-אקטיביות זה במועד האירוע. 

<יוגב גרדוס:>
ההכרה רטרו-אקטיבית זה גם לא דבר שהוא מובן מאליו בזכויות סוציאליות, אז אני מבקש להחזיר את הסעיף. אם אפשר, אם נגיע להסכמות אחר-כך להוריד אותו במליאה, אני לא - - -

<היו"ר אלי אלאלוף:>
מה אתם אומרים?

<יוסי יונה (המחנה הציוני):>
הוא בעיון. הוא רוצה עיון נוסף לפני שמסכימים - - -

<יוגב גרדוס:>
אני לא יודע איזה מצבים זה יכול למנוע מצבים לא נעימים של בן-אדם שיצא מהמדינה למדינת אויב למטרות - - -

<אביטל שנבל:>
הבעיה היא זה מה ההגדרה של מדינת אויב.
<יוגב גרדוס:>
בסדר, אני חושב שזה רשימה סגורה. 

<אביטל שנבל:>
- - - כשבתוך הרשימה יש לך את מצרים ואת ירדן, שאלה מדינות - - - על ידי ישראליים.
<יוגב גרדוס:>

תיאורטית, בן-אדם שיצא לעשות עסקת סמים בירדן שלא כחוק, ונפגע שם על-ידי סוחר הסמים שהוא שייך לארגון דאעש.
<חיים ילין (יש עתיד):>
עזוב, תקשיב. ידידי, לא עשית את זה. נתת כל כך הרבה אנשים טרוריסטים - - - את הדבר הזה, עזוב את החוק הזה. מה, תסתכל על טננבאום.

<יוגב גרדוס:>
אני לא חושב שזה מוציא מהחוק. 

<חיים ילין (יש עתיד):>
עזוב, אני לא רוצה להיכנס לזה. אף אחד לא - - - זה בכלל לא בא בחשבון. זה משהו אחר לגמרי. 

<מאיר אינדרו:>
זה היה דרעק, מה אתה מביא את טננבאום פה? את טננבאום אתה מביא, אנחנו נלחמנו - - -
מה אתה מביא את טננבאום לפה? את העסקה המתועבת הזאת?

<חיים ילין (יש עתיד):>
אתה לא מקשיב אפילו. אתה יודע מה, תתבייש, אתה לא מקשיב למה שאומרים, אתה לא מקשיב. 

<יוגב גרדוס:>
כאשר בן-אדם יוצא לירדן או למצרים והוא עובר ביקורת גבולות, חותם דרכון, זה למעשה היתר, נכון?
<שי סומך:>
אני חושב שכן, אני לא מומחה בתחום הזה. 

<היו"ר אלי אלאלוף:>
אז בוא נוריד את שתי המדינות שיש בהן הסכם שלום, נצמצם את זה. 

<שי סומך:>
בסדר גמור, אני לא מתנגד. 

<חיים ילין (יש עתיד):>
מצרים וירדן – יש הסכם. יש הסכם שכל ישראלי שנכנס לשם חייב מלווה, חייב מלווה בירדן, אני אומר לך מתוך ניסיון בסדר. במצרים זה שונה. 

<יוסי יונה (המחנה הציוני):>
אלי, יש בעיה. יש בעיה תיאורטית. 

<חיים ילין (יש עתיד):>

במצרים זה שונה, כולל במרוקו - שאתה חייב להיות עם קבוצה של ישראליים, ולא ללכת לבד, זה ההיתר שאתה מקבל, ולרוב זה החברות שמארגנות את זה. 

<יוסי יונה (המחנה הציוני):>
אדוני היושב ראש, יש סוגיה שאנחנו פה אולי קצת מחפפים אותה. נניח שבן-אדם עכשיו עוזב את הארץ, הולך לסוריה, מצטרף לדאעש ויש פעולת טרור והוא נהרג, הוא אזרח ישראלי. אתה לא רוצה שהחוק הזה - - -

<שי סומך:>
יש סעיף אחר - - -

<חיים ילין (יש עתיד):>
יש חוק אחר, זה מחוק הטרור יש. בחוק הטרור שחוקקנו לפני שנה, זה לא יכול לקרות. 

<שי סומך:>
זה סעיף 19ב לחוק, הוא קובע: "חוק זה לא יחול על פגיעה שנפגע אדם המשתייך לכוחות האויב, מסייע להם, או פועל בשליחותם או מטעמם" - - -
<יוסי יונה (המחנה הציוני):>
יפה, מכוסה. 

<יוגב גרדוס:>
אני מציע שאפשר להחריג מדינות שיש איתן הסכם שלום וננסח את זה אחר-כך. 

<אוסנת כהן:>
בחוק התגמולים לנפגעי פעולות איבה יש סעיף שאומר שאם אדם נהג ברשלנות, או גרם ל- הוא לא יוכר, אז יש סייגים. 
<ענת מימון:>
אני מציעה שנחריג – תקשיבו לי לנוסח שאני מציעה. אנחנו נקבע שאותו אדם לא יצא למדינה שמנויה בתוספת, ובתוספת אנחנו נמנה את המדינות – לבנון, סוריה, סעודיה, עיראק, תימן ואיראן, ונאפשר לשנות את התוספת לשר הביטחון, בהסכמת השרים, כדי שאם יהיה לנו הסכם שלום בעתיד עם אחת המדינות האלה, ניתן יהיה לשנות. 
<יוגב גרדוס:>
שלא כדין.

<ענת מימון:>
כן, יצא שלא כדין, ברור. 

<שלומי מור:>
את מתכוונת לתוספת לחוק התגמולים? 

<ענת מימון:>
כן. 

<שלומי מור:>
לא, זה לא נראה סביר שבחוק התגמולים אנחנו נקבע תוספת. המדינות האלה קבועות בחוק אחר שאמון על הדבר הזה. קודם כל, הוסבר פה כבר שיציאה כדין ממילא מחריגה את המדינות הללו, דבר ראשון, אז כבר אין לנו בעיה אופרטיבית בפועל של הדבר הזה. 

אבל עכשיו שבחוק התגמולים נתחיל לתקן כל מיני מדינות אויב, זה לא המומחיות שלנו, רחוק מזה.

<אוסנת כהן:>
אני רוצה להקריא את הסעיף בחוק בבקשה. 
"פגיעה מנשק שהיה מיועד לפעולות איבה של כוחות אויב, או פגיעה מנשק שהיה מיועד כנגד פעולה כאמור, אף אם לא הופעל, למעט פגיעה שנפגע בה אדם בגיל 18 ומעלה כשהוא מבצע פשע או עבירה אחרת שיש בה זדון או רשלנות פושעת" – אפשר להכניס לקטגוריה הזאת את הכוונות של מי שיוצא לארץ אויב ומצטרף לכוחות אויב.

<היו"ר אלי אלאלוף:>
אבל נקרא הסעיף הנכון, אין צורך בזה. 

<מאיר אינדרו:>
יש מאבק – סאבטקסט, נקרא לזה, שאנחנו מנהלים כבר כמה שנים נגד הזלזול שקיים בחלק מהציבור בהוראות שיוצרת מהמטה לוחמה הטרור, מה שנקרא אזהרות המסע. אזהרות המסע האלה, לצערנו, גם אי הכיבוד שלהן, גבו קורבנות בנפש באזור סיני. אני חושב בצד כל ההסתייגויות שאנחנו העלנו פה, אני חושב שדבר אחד – גם דיברתי עם שני שרים שאמרו, ודאי זה סביר, שהוועדה הזאת צריכה לכבד את אותו מטה שעובד על אזהרות מסע, וזה יהיה גם דקלרטיבי, נגיד, מקום אשר בו הייתה אזהרת מסע, ואדם יצא לשם, יישא הוא באחריות, ולא יגיד "על הבאב אללה".
<יוסי יונה (המחנה הציוני):>
כן, אבל זו קטגוריה בעייתית אדוני. 

<מאיר אינדרו:>
הוא יבדוק אם יש אזהרת מסע, ייכתב הדבר בהסתייגויות. 

<היו"ר אלי אלאלוף:>
תודה מאיר.
אני רוצה לחזור לסעיף של רשימת מדינת אויב, ולהוריד את השתיים שיש איתן הסכם שלום. יש לנו בעיה עם זה חברים?
<יוגב גרדוס:>
לנו אין בעיה, צריך למצוא את הנוסח. 

<ענת מימון:>
אין בעיה. אז אנחנו נכתוב: מי שיצא בניגוד להוראות סעיף 2א, ולמעט מצרים ועבר הירדן.

<שלומי מור:>
אני רק אבהיר, שאופרטיבית ברגע שהחוק ייכנס לתוקפו ויפורסם, אכן הוא יחול, התשלומים יהיו החל מה-1 באפריל, אבל מה שהולך לקרות הוא – אנחנו גם ננסה ליזום, אבל המשפחות תגשנה תביעות, התביעות האלה התבררו במשרד הביטחון, התקבל האישור, יבואו אלינו, ועדות רפואיות וכו', זאת אומרת, לא החל מה-1 לאפריל יתחילו להשתלם תשלומים, אבל ככל שייקח איזשהו פרק זמן של מספר חודשים, התשלומים יהיו החל מה-1 לאפריל ואילך. 

<חיים ילין (יש עתיד):>
בסדר גמור. 

<אוסנת כהן:>
אני יכולה להגיד שנשתדל לעשות כל מאמץ לקדם את זה.

<יוסי יונה (המחנה הציוני):>
יפה. 

<היו"ר אלי אלאלוף:>
יפה. איזה נכונות. שמתם לב - גם אם המנכ"ל הלך הרוח נשארה. 

<אוסנת כהן:>
אני גאה בזה לשמוע. 

<היו"ר אלי אלאלוף:>
אני שמח. 

נשאר לנו רק להצביע. אני רק מזכיר חברים, שההצבעה שלנו מותנית באישור ועדת הכנסת, ואז זה יעלה לקריאה שנייה ושלישית. 

מי בעד הצעת החוק? מי נגד?

הצבעה

בעד – רוב
נגד – אין
הצעת החוק נתקבלה.

<היו"ר אלי אלאלוף:>
עבר פה אחד. תודה רבה לכולם על המאמצים. תודה, מאיר, שמצאת לנכון לבוא, להבהיר את העמדה שלך. 

תודה רבה לכולם.

הישיבה נעולה.  
<הישיבה ננעלה בשעה 10:00.>

